മഴയില് വെള്ളം കയറി മാവേലിസ്റ്റോര് മാറ്റി അന്തിക്കാട്: നിര്ത്താതെ പെയ്ത മഴയില് വെള്ളം കയറിയ അന്തിക്കാട് മാവേലി സ്റ്റോര് മറ്റൊരു കേന്ദ്രത്തിലേക്കു പ്രവര്ത്തനം മാറ്റി. അന്തിക്കാട് സര്ക്കാര് ആശുപത്രി റോഡില് വനിത വ്യവസായ സഹകരണ സംഘത്തിനു സമീപത്തായി ഇന്നുമുതല് മാവേലി സ്റ്റോര് പ്രവര്ത്തനം ആരംഭിക്കുമെന്നു യൂണിറ്റ് മാനേജര് സവിത ഹരീഷ് പറഞ്ഞു. കഴിഞ്ഞ ദിവസത്തെ മഴയില് മാവേലിസ്റ്റോറിനു ഉള്ളിലും വെള്ളം കയറിയതിനെത്തുടര്ന്ന് മുളക് ഉള്പ്പടെയുള്ള ഉത്പന്നങ്ങള് നനഞ്ഞ് കുതിര്ന്നിരുന്നു. മഴ പെയ്താല് മാവേലി സ്റ്റോറിനു മുന്നില് വര്ഷങ്ങളായി ഉണ്ടാകുന്ന കനത്ത വെള്ളക്കെട്ടിനു പരിഹാരം ഇല്ലാത്തതിനാല് റോഡിനു മുകളിലൂടെ പുഴപോലെ ഒഴുകുന്ന മഴവെള്ളം ഇതുവഴി ബസുകള് ഉള്പ്പടെയുള്ള വലിയ വാഹനം കടന്നു പോകുന്പോള് മാവേലി സ്റ്റോറിന് ഉള്ളിലേക്ക് ഇരച്ചുകയറുകയാണു പതിവെന്നും ഇവര് പറയുന്നു. സൗകര്യങ്ങളുള്ളഒരു കെട്ടിടം കിട്ടണമെന്നതാണ് അധികൃതരുടെ ആവശ്യം. ഇതിനിടയില് മാവേലി സ്റ്റോര് സൂപ്പര്മാര്ക്കറ്റാക്കി ഉയര്ത്തുന്നതിനുള്ള നിര്ദേശവും ഡിപ്പാര്ട്ട്മെന്റ് പരിഗണിക്കുന്നതായും സൂചനയുണ്ട്. ഇതിനു സൗകര്യപ്രദമായ സ്ഥലം കണ്ടെത്തുന്നതിനുള്ള ശ്രമവും അധികൃതര് ആരംഭിച്ചിട്ടുണ്ട്.